b'\n_START_ARTICLE_\nDelfoin sibylla\n_START_PARAGRAPH_\nDelfoin sibylla oli antiikin aikana Apollonin pyh\xc3\xa4kk\xc3\xb6alueella Delfoissa Kreikassa toiminut sibylla eli naispuolinen ennustaja. Delfoin sibyllaa, joka oli yksityishenkil\xc3\xb6n\xc3\xa4 toiminut ennustaja, ei tule sekoittaa Delfoin oraakkeliin ja sen ennuspapitar Pythiaan, joka oli eri instituutio._NEWLINE_Pausanias kertoo kahdesta paikalla toimineesa myyttisest\xc3\xa4 sibyllasta. Varhaisempi ennustajatar oli ensimm\xc3\xa4inen paikalla ennustuksia laulanut nainen ja sai sibyllan nimen libyalaisilta. H\xc3\xa4nt\xc3\xa4 pidettiin Zeuksen ja Lamian tytt\xc3\xa4ren\xc3\xa4. Toinen, my\xc3\xb6hempi Herofile-niminen ennustajatar toimi Delfoissa, mutta my\xc3\xb6s Samoksella, Kolofonissa ja Deloksella. Itse h\xc3\xa4n kutsui itse\xc3\xa4\xc3\xa4n Apollonin vihityksi puolisoksi, sek\xc3\xa4 v\xc3\xa4lill\xc3\xa4 Apollonin sisareksi Artemiiksi ja v\xc3\xa4lill\xc3\xa4 tytt\xc3\xa4reksi. Toisaalta h\xc3\xa4n sanoi olleensa my\xc3\xb6s kuolevaisen miehen ja kuolemattoman nymfin tyt\xc3\xa4r. My\xc3\xb6s h\xc3\xa4nen kerrottiin el\xc3\xa4neen varhain, koska h\xc3\xa4n oli ennustanut Troijan sodan. Pausaniaan mukaan deloslaiset muistivat Herofilen Apollonille kirjoittaman hymnin._NEWLINE_Delfoin arkeologisella alueella on kivi, jota kutsutaan \xe2\x80\x9dSibyllan kiveksi\xe2\x80\x9d. Se sijaitsee oraakkelin toimintapaikan Apollonin temppelin etel\xc3\xa4puolella Sikyonilaisten aarrekammion ja Ateenalaisten stoan v\xc3\xa4liss\xc3\xa4. Pausaniaan mukaan paikalliset olivat kertoneet Herofilen laulaneen ennustuksensa sen p\xc3\xa4\xc3\xa4lt\xc3\xa4.'